Broj: 711-I-1565-M-118/19-02-18

Zagreb, 22. kolovoza 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Dubravke Brezak Stamać, ravnateljice Agencije za odgoj i obrazovanje,** za davanjem mišljenja Povjerenstva**,** na 60. sjednici održanoj dana 22. kolovoza 2019.g., daje sljedeće:

**MIŠLJENJE**

1. **Na temelju članka 13. stavka 1. ZSSI-a, dužnosnica Dubravka Brezak Stamać ne može, za vrijeme obnašanja dužnosti ravnateljice Agencije za odgoj i obrazovanje, istovremeno obnašati dužnost članice Gradske skupštine Grada Zagreba,** **kao drugu javnu dužnost.**
2. **Za tumačenje nalazi li se dužnosnica Dubravka Brezak Stamać, povodom istovremenog obnašanja javne dužnosti članice Gradske skupštine Grada Zagreba i dužnosti ravnateljice Agencije za odgoj i obrazovanje, u situaciji obnašanja nespojivih dužnosti u smislu članka 78. stavka 1. podstavka 29. Zakona o lokalnim izborima („Narodne novine“ broj 144/12. i 121/16.) nadležno je Ministarstva uprave.**

Obrazloženje

Zahtjev za davanjem mišljenja Povjerenstva podnijela je dužnosnica Dubravka Brezak Stamać, ravnateljica Agencije za odgoj i obrazovanje. U knjigama ulazne pošte zahtjev je zaprimljen pod brojem 711-U-2920-M-118/19-01-2, dana 16. kolovoza 2019.g., povodom kojeg se vodi predmet broj M-118/19.

Člankom 3. stavkom 1. točkom 35. ZSSI-a propisano je da su ravnatelji agencija i direkcija Vlade Republike Hrvatske te ravnatelji zavoda koje imenuje Vlada Republike Hrvatske dužnosnici u smislu navedenog Zakona. Uvidom u Registar dužnosnika utvrđeno je da Dubravka Brezak Stamać obnaša dužnost ravnateljice Agencije za odgoj i obrazovanje od 1. srpnja 2019.g.

Naime, polazeći od potrebe utvrđenja koje se agencije smatraju agencijama Vlade Republike Hrvatske u smislu članka 3. stavka 1. podstavka 35. ZSSI-a, a za potrebe ustroja Registra dužnosnika koji vodi Povjerenstvo, na 95. sjednici održanoj 28. travnja 2015.g. Povjerenstvo je, pored ostalih zaključaka, donijelo zaključak da je ravnatelj Agencije za odgoj i obrazovanje dužnosnik u smislu članka 3. stavka 1. podstavka 35. ZSSI-a te se na istog primjenjuju odredbe ZSSI-a. Slijedom navedenog, povodom obnašanja navedene dužnosti, dužnosnica Dubravka Brezak Stamać obvezna je postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U zahtjevu dužnosnica navodi da je na lokalnim izborima 2017. izabrana u Gradsku skupštinu Grada Zagreba. Dužnosnica moli mišljenje Povjerenstva može li, nakon što je stupila na dužnost ravnateljice Agencije za odgoj i obrazovanje od 1. srpnja 2019., i dalje obnašati javnu dužnost članice Gradske skupštine Grada Zagreba te može li primati naknadu za rad po toj osnovi.

Člankom 13. stavkom 1. ZSSI-a propisano da za vrijeme obnašanja javne dužnosti na koju je izabran, odnosno imenovan, dužnosnik ne smije obnašati drugu javnu dužnost, osim ako je zakonom drugačije propisano.

Člankom 12. ZSSI-a propisano je da dužnosnici, koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Uvidom u službene mrežne stranice Grada Zagreba utvrđeno je da je Dubravka Brezak Stamać članica Gradske skupštine Grada Zagreba u aktualnom mandatu.

Povjerenstvo ističe da članovi predstavničkih tijela jedinica lokalne i područne (regionalne) samouprave nisu dužnosnici u smislu ZSSI-a. Međutim, pojam "druga javna dužnost" ne odnosi se samo na dužnosti na čije se obnašatelje kao dužnosnike utvrđene odredbama članka 3. ZSSI-a izravno primjenjuju odredbe toga Zakona, već na širi krug dužnosti čiji se obnašatelji, s obzirom na zakonom propisani način stupanja na dužnost trajanje mandata, nadležnosti tijela u kojem se dužnost obnaša, odgovornost prema građanima mogu smatrati javnim dužnosnicima.

Stoga, imajući u vidu biranje članova predstavničkog tijela Grada Zagreba, kao jedinice područne samouprave, od strane građana, na mandat od četiri godine te nadležnosti toga tijela, kako su propisane odredbama Zakona o lokalnoj i područnoj (regionalnoj) samoupravi („Narodne novine“ br. 33/01., 60/01., 129/05., 109/07., 125/08., 36/09., 36/09., 150/11., 144/12., 19/13.), Povjerenstvo ukazuje da se dužnost članice Gradske skupštine Grada Zagreba smatra drugom javnom dužnosti u smislu citiranih odredaba članaka 12. i 13. ZSSI-a.

Posebni zakon koji sadrži odredbe o postupku i uvjetima za imenovanje odnosno obnašanje dužnosti ravnatelja Agencije za odgoj i obrazovanje je Zakon o Agenciji za odgoj i obrazovanje („Narodne novine“ broj 85/06.). Ovaj Zakon ne sadrži nikakve odredbe o drugim dužnostima ili funkcijama koje bi ravnatelj mogao ili ne bi mogao („nespojive dužnosti“) obnašati istovremeno uz obnašanje dužnosti ravnatelja Agencije. Napominje se da niti Statut Agencije za odgoj i obrazovanje također ne sadrži takve odredbe.

Slijedom navedenog, s obzirom da drugim Zakonom nije drugačije propisano, na temelju članka 13. stavka 1. ZSSI-a, dužnosnica Dubravka Brezak Stamać ne može, za vrijeme obnašanja dužnosti ravnateljice Agencije za odgoj i obrazovanje, istovremeno obnašati dužnost članice Gradske skupštine Grada Zagreba, kao drugu javnu dužnost

S obzirom da sukladno članku 13. stavku 1. ZSSI-a dužnosnica ne može istovremeno obnašati predmetnu drugu javnu dužnost, Povjerenstvo nije za potrebe davanja ovog mišljenja, razmatralo dopuštenost primanja naknade za obavljanje iste druge javne dužnosti u smislu citiranog članka 12. ZSSI-a.

Povjerenstvo napominje da su člankom 78. Zakona o lokalnim izborima („Narodne novine“, broj 144/12., u daljnjem tekstu: ZLI) propisane nespojive dužnosti za vrijeme obnašanja dužnosti člana predstavničkog tijela jedinice lokalne i područne (regionalne) samouprave. Ukazuje se da je, pored ostalih nespojivih dužnosti, stavkom 1. podstavkom 29. propisano da članovi županijskih skupština, Gradske skupštine Grada Zagreba te članovi gradskih i općinskih vijeća ne mogu istovremeno biti ravnatelji agencije ili direkcije Vlade Republike Hrvatske te ravnatelji koje imenuje Vlada Republike Hrvatske.

S obzirom da Povjerenstvo nije nadležno tumačiti odnosno dati obvezujuće mišljenje na temelju Zakona o lokalnim izborima, upućuje se dužnosnica da tumačenje navedenih odredbi u pogledu situacije iz predmetnog zahtjeva za mišljenjem zatraži od Ministarstva uprave, kao nadležnog tijela državne uprave.

Pritom Povjerenstvo napominje da obnašanje dviju dužnosti koje prema odredbama ZLI-a nisu nespojive ne znači da je obnašanje tih istih dužnosti dopušteno po odredbi članka 13. stavka 1. ZSSI-a, kao i da su pravne posljedice postupanja protivno navedenoj odredbi ZSSI-a različite od pravnih posljedica obnašanja nespojivih dužnosti iz članka 78. ZLI-a.

Slijedom svega navedenog, Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Dubravka Brezak Stamać, elektroničkom dostavom

2. Objava na internetskoj stranici Povjerenstva

3. Pismohrana